A Toyota több mint egymillió autóval adott el többet 2026 első felében, mint a VW-csoport
Míg az első helyét biztosan őrző japán gyártó 5,39 millió új járművet adott el idén január és június között, a második helyezett német rivális mindössze 4,13 millióra volt képes, ami 30,5 százalékos különbséget jelent a két márka között.

A Toyotát korábban kritizálták amiatt, hogy nem fektet akkora hangsúlyt az elektromos átállásra, mint a többi gyártó, mert továbbra is lát fantáziát a belső égésű motoros, az öntöltő és plug-in hibrid, valamint a hidrogénüzemanyag-cellás hajtáslánctípusokban is. A japán gyártó így minden piacon az ahhoz leginkább illő és megfelelő hajtásláncokat képes kínálni. Ismét gyümölcsözőnek bizonyult ez a többutas megközelítés, ugyanis a Toyota-csoport az idei év első felében kényelmesen őrizte meg első helyét a világ legnagyobb autógyártóinak toplistáján.
Az értékesítési adatok azt mutatják, hogy a japán autógyártó márkái (Toyota, Lexus, Daihatsu, 2026 márciusáig Hino is) összesen 5,39 millió új járművet értékesítettek a januártól júniusig tartó időszakban, ami a globális autópiac 12,4 százalékát tette ki. Az értékesítési mennyiség 2,8 százalékkal volt alacsonyabb, mint egy évvel ezelőtt, ami az első féléves eladások első évközi visszaesését jelenti az utóbbi két évben. 
Azonban a Toyota még így is messze megelőzi a második helyezett Volkswagen-csoportot, amely 4,13 millió járművet adott el ugyanebben az időszakban, 9,4 százalékos részesedést kihasítva a piacból. A német gyártó globális eredménye 6,3 százalékos csökkenést jelent a tavalyi év azonos időszakában jelentett 4,4 milliós kiszállításhoz képest. Főleg az ázsiai-csendes-óceáni térségben voltak problémái a Volkswagennek az első félévben. A világ ebben a részében 24 százalékkal, önmagában Kínában pedig még jelenősebben, 25,9 százalékkal csökkentek az eladásai az európai konszernnek. A globális autógyártói rangsorban a Hyundai-Kia csoport fért fel még a dobogóra 3,58 millió autó eladásával.
Ez már a hetedik egymást követő év, hogy a Toyota-csoport vezeti a globális eladásokat a január-júniusi időszakban. A vállalat globális termelése ebben az időszakban összesen körülbelül 5,51 millió egységet tett ki, ami mindössze 0,3 százalékos csökkenést jelent. A csoporton belül a kisautókra szakosodott Daihatsu globális eladásai 7,4 százalékkal, 354 ezer darabra nőttek.
Eladások régiók szerint
Ha egy kicsit mélyebbre ásunk a Toyota-csoport eladási adataiban, kiderül, hogy egyes fontos piacokon visszaeséseket szenvedett el, míg másokon növelte eladásait, amivel kompenzálta a veszteségeit. Például a gyártó eladásai Japánban idén 4,4 százalékkal, 1,1 millió darabra nőttek, részben a bZ4X és a Land Cruiser FJ helyi bevezetésének köszönhetően, de jól rajtolt az új, hatodik generációs RAV4 is, ez a modell globálisan is kiváló eladási mutatókkal zárta az első félévet. A belpiacon kívüli eladások 4,5 százalékkal, 4,3 millió járműre estek vissza. A 2026 márciusának végén a csoportból távozó Hino teherautógyártó nélkül az év első hat hónapjában a Toyota-csoport globális eladásai 2,3 százalékkal 5,36 millió darabra csökkentek. Japánban 5,3 százalékkal 1,086 millió darabra nőtt az értékesítés, míg a tengerentúlon 4,1 százalékkal 4,277 millió darabra csökkent.

A világ legnagyobb autópiacán, Kínában az eladások 17,1 százalékkal, 694 670 darabra mérséklődtek, ami a hazai gyártók által indukált kemény árverseny, az egyre rövidülő kínaiautó-modellciklusok, valamint az emelkedő üzemanyagárak következménye. Az iráni háború és annak globális olajárakra gyakorolt hatása 21,6 százalékkal csökkentette a közel-keleti eladásokat is ugyanebben az időszakban. Viszont Indiában, a világ legnépesebb országában az eladások 19,2 százalékkal nőttek (185 ezer darabra), itt erős kereslet mutatkozott olyan modellek iránt, mint az Urban Cruiser Hyryder és az Innova Hycross. Európában is nőttek az eladások, igaz, csak 0,04 százalékkal (612 ezer darabra). Németország jelentős, 24,3 százalékos csökkenését olyan országok fellendülése ellensúlyozta, mint Spanyolország (+10,2 százalék) vagy Olaszország (+2,3 százalék).
A japán belpiac mellett még Észak-Amerika segített enyhíteni a kínai és közel-keleti visszaesés hatását, az ottani eladások 0,9 százalékkal, 1,45 millió darabra nőttek nagyrészt az öntöltő hibrid járművek egyre növekvő népszerűségének köszönhetően. Főleg a 4Runner, a RAV4 és és a Camry húzta az eladásokat az Egyesült Államokban. Afrikában is javuló számokat jelentett a Toyota, a teljes kontinensen 6,7 százalékkal nőttek az eladások, azonban még így sem érték el a 132 ezer darabot.
Eladások hajtásláncok szerint
Mind az elektrifikált járművek, mind a villanyautók eladásai globális rekordot értek el a Toyotánál 2026 első félévében. Jelentősen, 9,1 százalékkal nőtt a Toyota és Lexus elektrifikált (öntöltő hibrid, plug-in hibrid, akkumulátoros elektromos, és hidrogénüzemanyag-cellás) modelljei iránti kereslet, már 2,71 millió darab fogyott belőlük, ami a teljes mennyiség 54 százalékát teszi ki. A tisztán elektromos hajtású járművek eladásai még elképesztőbb mértékben, 135 százalékkal nőttek eddig idén. A bZ4X és a Lexus RZ jól sikerül modellfrissítéseinek, valamint az új villanyautók (Urban Cruiser, C-HR+.) piaci bevezetésének köszönhetően. Azonban 193 ezer eladott darabbal a BEV-ek továbbra is kis szeletét teszik ki a vállalat teljes értékesítésnek. 4,4 százalékkal több, 2,33 millió öntöltő hibrid Toyota és Lexus fogyott 2026 első felében, mint egy évvel korábban, a csoport specialitásának számító hajtáslánctípus a két márka teljes globális eladásának már a 46,5 százalékát tette ki. 

